Irina Slutskaja

Irina Eduardovna Slutskaja (sündinud 9. veebruaril 1979 Moskvas) on Venemaa iluuisutaja, kahekordne maailmameister ja seitsmekordne Euroopa meister.

Slutskaja leiutas kahekordse Bielmanni pirueti jalavahetusega. Ta on esimene naine, kes sooritas võistlusel kaskaadi kolmekordsest lutz´ust ja kolmekordsest loop´ist. Ta on esimene naine, kes sooritas võistlusel kaskaadi kolmekordsest salchow´ist, kolmekordsest loop´ist ja kahekordsest toe-loop´ist.

Ta on ainus naine, kes on võitnud Euroopa meistrivõistlustel iluuisutamises 7 kulda, iluuisutamise Grand Prix' finaalis 4 kulda, ja tulnud Grand Prix' finaalis 9 korda medalile. Ta on esimene naine, kes tõi NSV Liidule või Venemaale iluuisutamise üksiksõidus olümpiamedali ja tuli Euroopa meistriks. 

Ta alustas rahvusvahelistel võistlustel 8. kohaga juunioride MM-il 1993. aastal. Järgmisel aastal tuli ta Michelle Kwani ja Krisztina Czako järel pronksmedalile ning ülejärgmisel aastal Jelena Ivanova ja Krisztina Czako ees maailmameistriks.

1994. aastal  tuli ta ka Venemaa juunioride meistriks ja jäi Venemaa meistrivõistlustel Olga Markova ja Maria Butõrskaja järel kolmandaks. 1995 oli ta taas Butõrskaja ja Markova järel kolmas, kuid sel aastal saadeti ta juba tiitlivõistlustele, kus ta tuli EM-il 5. ja MM-il 7. kohale.

1996. aastal kaotas Slutskaja Venemaa meistrivõistlustel veel Butõrskajale, kuid edestas Markovat. See-eest tuli ta viiekordse Euroopa meistri Surya Bonaly ja Butõrskaja ees Euroopa meistriks.  Maailmameistrivõistlustel sai ta Kwani ja Chen Lu järel pronksmedali. Butõrskaja oli neljas ja valitsev Euroopa meister Surya Bonaly viies. Hooaja lõpus peeti esimest korda Grand Prix' finaal, kus ta tuli Kwani järel teiseks.

1997. aastal  oli Irina Slutskaja Venemaa meistrivõistlustel taas Butõrskaja ja Markova järel kolmas. Seevastu Euroopa meistri tiitlit kaitses ta Krisztina Czako ees. Butõrskaja oli neljas, Markova kaheksas Maailmameistrivõistlustel jäi Slutskaja 4. kohale (Butõrskaja 5., Csako 7., Chen Lu alles 25.). Kaksikvõit läks USA-sse Tara Lipinskile ja Kwanile. Grand Prix' finaalis oli Slutskaja kolmas, kaksikvõit jällegi Lipinskile ja Kwanile. Butõrskaja ja Markova olid 4. ja 5.

1998 jäi Slutskaja Venemaa meistrivõistlustel suurtest tiitlitest hoolimata 4. kohale. Medalid läksid Butõrskajale, Julia Soldatovale ja Jelena Sokolovale. Markova oli alles 10. ja see hooaeg jäi talle viimaseks. Euroopa meistrivõistlustel suutis Slutskaja seevastu Butõrskaja järel teiseks tulla (Czako 5., Bonaly 6., Soldatova 7.). MM-il kaotas ta Kwanile, kuid tuli Butõrskaja, Tanja Szewczenko ja ülejäänute ees hõbemedalile (Sokolova 8.). Olümpiamängudel saavutasid Lipinski ja Kwan kaksikvõidu. Chen Lu sai pronksmedali, napilt kaotasid talle Butõrskaja ja Slutskaja. Sokolova oli 7. ja Bonaly 10. Grand Prix' finaalis oli Slutskaja neljas Lipinski, Szewczenko ja Butõrskaja järel ning Sokolova ees.

1999 jäi Slutskaja taas Venemaa meistrivõistlustel neljandaks. Medalid võitsid Butõrskaja, Soldatova ja Viktoria Voltškova. Sokolova oli 5. Seetõttu jäeti Slutskaja välja nii EM-ilt kui MM-ilt, ta sai osaleda üksnes Grand Prix' finaalis, kuhu pääseb kutsetega. Üllatusvõitjaks tuli Tatjana Malinina, järgnesid Butõrskaja, Slutskaja ja Sokolova. 1999. aastal abiellus Slutskaja Sergei Mihhejeviga, kes on meistrikandidaat poksis.

Alles aastal 2000 õnnestus Slutskajal tulla Venemaa meistriks. Järgnesid Butõrskaja, Soldatova ja Voltškova, Sokolova oli 6. Samal aastal tuli ta Euroopa meistriks (Butõrskaja ja Voltškova ees) ning maailmameistrivõistlustel kaotas ta üksnes Kwanile (Butõrskaja 3., Voltškova 6.). Grand Prix' finaalis õnnestus tal lõpuks isegi Kwan alistada ( Butõrskaja 3., Soldatova 4., Voltškova 6.).

2001. aasta oli sama edukas. Ta tuli Venemaa meistriks Voltškova, Butõrskaja ja Sokolova ees, Euroopa meistriks Butõrskaja ja Voltškova ees ning sai MM-il hõbeda Kwani järel (Sarah Hughes oli 3. Butõrskaja 4., Voltškova 6.). Grand Prix' finaalis võitis ta Kwani teist korda (Hughes 3. Butõrskaja 4., Sokolova 6.).

2002 tuli Slutskaja kolmandat korda järjest Venemaa meistriks Butõrskaja, Voltškova ja Sokolova ees. Euroopa meistrivõistlustel sai Venemaa teist korda järjest kolmikvõidu, kuid seekord kaotas Slutskaja Butõrskajale ja edestas Voltškovat. Olümpiamängudel võitis kulla Sarah Hughes Slutskaja ja Kwani ees (Butõrskaja 6., Voltškova 9.). Sel aastal tuli Slutskaja esimest korda Kwani ees maailmameistriks (Voltškova 7., Butõrskaja katkestas). Grand Prix' finaalis alistas ta Kwani juba kolmandat korda järjest (Hughes oli 3., Butõrskaja 4.).

2003 jäi ta Venemaa meistrivõistlustel Sokolova järel teiseks. Euroopa meistriks tuli ta juba 5. korda ja Sokolova tagas Venemaale kaksikvõidu. Maailmameistrivõistlustest ta loobus (Kwan võitis Sokolova ees), Grand Prix' finaalis kaotas Sasha Cohenile ja jäi teiseks (Voltškova oli 3., Shizuka Arakawa 4.).

2004. aasta hooaja jättis Slutskaja haiguse tõttu vahele, välja arvatud maailmameistrivõistlused, kus ta jäi 9. kohale. Maailmameistriks tuli Arakawa Coheni ja Kwani ees, Sokolova oli 10.

2005. aasta oli Slutskajale hiilgav. Ta tuli Sokolova ees Venemaa meistriks, Susanna Pöykiö ees Euroopa meistriks (Sokolova 5.) ning Coheni ees maailmameistriks (Kwan 4., Sokolova 7., Arakawa 9.). Lõpuks võitis ta ka neljandat korda Grand Prix' finaali Arakawa ees.

Kuuekordse Euroopa meistrina oli Slutskaja jõudnud ühele tasemele Sonja Henie ja Katarina Wittiga. 2006. aastal tuli ta seitsmendat korda Euroopa meistriks. 2006. aasta Torino taliolümpiamängudel oli ta peamisi kullasoosikuid, kuid võitis hoopis Arakawa Coheni ja Slutskaja sai hõbemedali. Grand Prix' finaalis jäi Slutskaja Mao Asada järel teiseks.

2006. aasta maailmameistrivõistlustest ta loobus. Esialgu ütles ta ajakirjandusele, et loobub võistlemast ajutiselt, kuid 10. aprillil 2007 teatas, et ootab koos oma abikaasa Sergeiga last. Poeg Artjom sündis novembris. 22. novembril 2008. Siis andis Slutskaja teada, et ei kavatse võistlussporti naasta, sest ta on peaaegu kõik juba saavutanud ja tal puudub motivatsioon.

Saavutused

Olümpiamängudel 

 2002  Salt Lake Citys  
 hõbemedal üksiksõidus
 2006  Torinos 
   pronksmedal üksiksõidus

Maailmameistrivõistlustel 
 1996  Edmontonis 
  pronksmedal üksiksõidus
 1998  Minneapolises 
  hõbemedal üksiksõidus
 2000  Nice 
  hõbemedal üksiksõidus
 2001  Vancouveris 
  hõbemedal üksiksõidus
 2002  Naganos 
  maailmameister üksiksõidus
 2005  Moskva 
  maailmameister üksiksõidus

Isiklikku 

Irina Slutskaja on 160 cm pikk. Tema treener on Žanna Gromova ja koreograaf on Sergei Petuhhov.

Vaata ka 
Iluuisutamine 1998. aasta taliolümpiamängudel
Iluuisutamine 2002. aasta taliolümpiamängudel
Iluuisutamine 2006. aasta taliolümpiamängudel

Välislingid 

Koduleht

Venemaa iluuisutajad
Sündinud 1979